14 af de i alt 16 personer, som i går blev indlagt på Odense Universitetshospital efter ulykken på Storebælt, er blevet udskrevet.

Det meddeler hospitalet i en mail her til morgen, hvor de dog ikke ønsker at komme nærmere ind på hverken de udskrevne eller de indlagte patienters tilstand.

Politiet meddelte i går, at der var netop 16 kvæstede personer i ulykken, hvoraf 14 var kommet lettere til skade, mens de resterende to var kommet moderat til skade. De var alle uden for livsfare, lød det på et pressemøde i går eftermiddags.

Meldingen om, at de fleste af de kvæstede er udskrevet, kommer, efter at politiet her til morgen opdaterede dødstallet oven på ulykken. Politiet fandt nemlig yderligere to dræbte i nat, så dødstallet nu er oppe på otte.

Læs også : Opjusterer dødstallet: Yderligere to dræbte i Storebæltsulykke

Der er tale om fem kvinder og tre mænd, og politiet mener at have identificeret fire af dem.

Politiet har i alt orienteret de pårørende til otte personer, som er savnet efter ulykken. Politiet kan dog ikke sige med sikkerhed, at de savnede er identiske med de dræbte.